Dragoş Pîslaru spune că se alătură partidului REPER pentru că la USR e bullying intern.
Eurodeputatul Dragoş Pîslaru explică de ce şi-a dat demisia din USR. ,,Am ajuns în această situaţie de a prefera să construiesc împreună cu toată lumea care îşi doreşte o ofertă politică clară, să propună ceva într-un mod transparent şi rezonabil, astfel încât să nu mai existe această râcă continuă", spune Pîslaru. ,,Deja, s-au înscris peste 2.000 de persoane în partidul nostru REPER, lumea îşi regăseşte entuziasmul", conchide Dragoş Pîslaru.
Dragoş Pîslaru explică de ce şi-a dat demisia din USR alături de Dacian Cioloş şi alţi trei eurodeputaţi."Proiectul din care am fost nevoit să mă retrag cumva a început să fie încărcat în permanenţă de o tensiune internă insuportabilă, în sensul că energia pe care o depuneam zi de zi era mai degrabă pentru a desluşi în interiorul partidului care este direcţia în care mergem, în nişte condiţii în care nu exista această idee de a construi ceva concret pentru cei care aşteaptă de la lumea politică nişte soluţii. Şi asta m-a făcut uşor-uşor să mă îndepărtez, astfel încât am ajuns în această situaţie de a prefera să construiesc împreună cu toată lumea care îşi doreşte de fapt o ofertă politică clară şi care să vină cu soluţii, să propună ceva într-un mod transparent şi rezonabil, astfel încât să nu mai existe această râcă continuă, bullying intern şi toate celelalte lucruri pe care doresc să le las în spate", spune la RFI Pîslaru.Eurodeputatul spune că "o competiţie este binevenită, nu discutăm de a lupta cu ceilalţi colegi, discutăm de a oferi o alternativă care să se bazeze de data asta pe lecţiile învăţate, să înţelegem că acum încrederea se câştigă om cu om şi va fi mult mai greu să convingem românii cu privire la acest proiect, dar dacă o facem aşa cum trebuie, vom redescoperi sau vom descoperi cu adevărat ce înseamnă actul de reprezentare"."Stilul de a face politică nu trebuie să fie stilul de a da cu barda sau a încerca să ridici vocea, pentru a-i acoperi pe ceilalţi în mod strident, ci ar trebui pur şi simplu să existe o dezbatere pe argumente, să dăruieşti ceva celor pe care vrei să-i reprezinţi, nu să încerci tu să câştigi ceva, într-o modalitate tranzacţională, în care se creează triburi. (…) Deja, s-au înscris peste 2.000 de persoane în partidul nostru REPER, există o emulaţie, lumea îşi regăseşte entuziasmul, dar da, este greu să recâştigi încrederea oamenilor, acum va fi un exerciţiu om cu om, ceea ce mi se pare foarte sănătos pentru politica românească", conchide Dragoş Pîslaru.